b'\n_START_ARTICLE_\nMoncos trasa\n_START_SECTION_\nIstorija\n_START_PARAGRAPH_\n\xe2\x80\x9eMonza Autodrome\xe2\x80\x9c statybos prasid\xc4\x97jo 1922 met\xc5\xb3 saus\xc4\xaf. Milano automobilinink\xc5\xb3 klubas nusprend\xc4\x97 pamin\xc4\x97ti savo 25-\xc4\x85sias metines pastatydamas savo tras\xc4\x85. Buvo per\xc5\xbei\xc5\xabr\xc4\x97ti keli projektai ir pasirinktas parkas Moncoje, kurio reljefas ir geografin\xc4\x97 pad\xc4\x97tis pilnai tenkino investuotojus, in\xc5\xbeinierius ir statytojus. I\xc5\xa1kart buvo sukurta privataus kapitalo kompanija pri\xc5\xbei\xc5\xabr\xc4\x97ti statybos darbus \xe2\x80\x93 S.I.A.S (Societa Incremento Automobilismo e Sport). Trasos architektu dirbti buvo pakviestas Alfredo Roselli._NEWLINE_Pirmajame projekte trasos ilgis siek\xc4\x97 14 km ir jo s\xc4\x85mata buvo apie 6 mln. lir\xc5\xb3. Jau po m\xc4\x97nesio, 1922 m. vasar\xc4\xaf, Milano automobilinink\xc5\xb3 klubo vadovas pad\xc4\x97jo \xe2\x80\x9ekertin\xc4\xaf akmen\xc4\xaf\xe2\x80\x9c ir darbai pajud\xc4\x97jo. Per rekordin\xc4\xaf 110 dien\xc5\xb3 laik\xc4\x85, Monca buvo pasiruo\xc5\xa1usi lenktyn\xc4\x97ms. \xe2\x80\x9eMonza Autodrome\xe2\x80\x9c tur\xc4\x97jo vien\xc4\x85 4,5 km lenkt\xc4\x85 tiesi\xc4\x85j\xc4\x85, du greit\xc5\xb3 pos\xc5\xabki\xc5\xb3 kompleksus (juose tais laikais buvo pasiekiamas apie 180-190 km/h greitis), kurie buvo sujungti dviejomis tiesiosiomis po 1070 m ir besikei\xc4\x8dian\xc4\x8dio spindulio pos\xc5\xabkiu._NEWLINE_Oficialus atidarymas vyko lieting\xc4\x85 1922 m. rugs\xc4\x97jo 3 dien\xc4\x85, kurio metu dalyvavo Italijos premjeras. Tos pa\xc4\x8dios dienos lenktynes laim\xc4\x97jo Pietro Bardolino su \xe2\x80\x9eFiat 501\xe2\x80\x9c._NEWLINE_1928 m. \xc4\xafvyko pati skausmingiausia Italijos motosporto istorijoje avarija \xe2\x80\x93 pilotas Emilio Materassi l\xc4\x97kdamas dideliu grei\xc4\x8diu r\xc4\x97\xc5\xbe\xc4\x97si \xc4\xaf trib\xc5\xabnas. Be piloto \xc5\xbeuvo dar 27 \xc5\xbei\xc5\xabrovai. Laikinai buvo nuspr\xc4\x99sta lenktyniauti nedidel\xc4\x97je trasos dalyje. Taip trasa buvo sutrumpinta nuo 14 km iki 4,5 km \xe2\x80\x93 lenkta tiesioji ir keletas pos\xc5\xabki\xc5\xb3._NEWLINE_Antrojo pasaulinio karo metu trasa buvo naudojama ne pagal paskirt\xc4\xaf. I\xc5\xa1 prad\xc5\xbei\xc5\xb3 \xc4\x8dia buvo atve\xc5\xbetas archyvas, v\xc4\x97liau - \xc5\xbev\xc4\x97rys i\xc5\xa1 Milano zoologijos sodo. Trasos danga buvo galutinai sugadinta 1945 m. tank\xc5\xb3 parado metu, o pastatai ir trib\xc5\xabnos - dar anks\xc4\x8diau._NEWLINE_1948 m. Milano automobilinink\xc5\xb3 klubas nutar\xc4\x97 atstatyti tras\xc4\x85, ir v\xc4\x97l per ne\xc4\xaftik\xc4\x97tinai trump\xc4\x85 laiko tarp\xc4\x85 \xe2\x80\x93 ma\xc5\xbeiau nei per du m\xc4\x97nesius \xe2\x80\x93 trasa jau lauk\xc4\x97 lenktyni\xc5\xb3. Spalio 17 d. \xe2\x80\x9eItalijos GP\xe2\x80\x9c laim\xc4\x97jo pranc\xc5\xabzas Jean - Pierre Vimil, va\xc5\xbeiav\xc4\x99s su \xe2\x80\x9eAlfa Romeo 158\xe2\x80\x9c. O savaite v\xc4\x97liau \xc4\x8dia fini\xc5\xa1avo motolenktyninink\xc5\xb3 \xc4\x8dempionatas._NEWLINE_1955 m. statybos v\xc4\x97l gr\xc4\xaf\xc5\xbeo \xc4\xaf Monc\xc4\x85, ta\xc4\x8diau \xc5\xa1\xc4\xaf kart\xc4\x85 buvo nuspr\xc4\x99sta rekonstruoti tras\xc4\x85 i\xc5\xa1 esm\xc4\x97s. Padid\xc4\x97j\xc4\x99s greitis ir saugumo reikalavimai nesiderino su supiltu trasos fundamentu \xe2\x80\x93 reik\xc4\x97jo pakloti betonin\xc4\x99 dang\xc4\x85. Trasos ilgis buvo suma\xc5\xbeintas iki 4,250 km ir pastatytos kelios naujos atkarpos \xe2\x80\x93 pos\xc5\xabkis su besikei\xc4\x8dian\xc4\x8diu radiusu \xe2\x80\x9eParabolica\xe2\x80\x9c, o dar dviejuose pos\xc5\xabkiuose galima buvo pasiekti 285 km/h greit\xc4\xaf. Taip pat buvo modernizuota ir 10 km trasos dalis. Italai tik\xc4\x97josi ne tik Formul\xc4\x97s 1 lenktyni\xc5\xb3. Tiesa, 1961 m. ilgoji trasa po baisios avarijos buvo u\xc5\xbedaryta vienvie\xc4\x8diams automobiliams. \xc4\xaeva\xc5\xbeiuodamas \xc4\xaf \xe2\x80\x9eParabolica\xe2\x80\x9c pos\xc5\xabk\xc4\xaf Wolfgang von Trips nesugeb\xc4\x97jo i\xc5\xa1laikyti automobilio, kuris pos\xc5\xabkyje r\xc4\x97\xc5\xbe\xc4\x97si \xc4\xaf trib\xc5\xabnas. \xc5\xbduvo lenktynininkas ir 11 \xc5\xbei\xc5\xabrov\xc5\xb3. Organizatoriai nusprend\xc4\x97 trib\xc5\xabnas atitverti metaline tvora, bet 1970 m. rugs\xc4\x97jo 5 d. per kvalifikacij\xc4\x85 neatlaik\xc4\x97 ir ji. Jochenui Rindtui su \xe2\x80\x9eLotus 72\xe2\x80\x9c sugedo stabd\xc5\xbeiai toje pa\xc4\x8dioje vietoje prie\xc5\xa1 \xe2\x80\x9eParabolica\xe2\x80\x9c. Bolidas pramu\xc5\xa1\xc4\x97 silpnus tvoros pamatus. Pilotas \xc5\xbeuvo._NEWLINE_Jei trasa buvo statyta pasiekti rekordinius grei\xc4\x8dius, tai dabar organizatoriai suvok\xc4\x97 trasos saugumo aspekt\xc4\x85. Nuo 1970 m. konstruktoriai ir statytojai stojo \xc4\xaf kov\xc4\x85 su \xc5\xa1ia problema. Organizatoriai perstat\xc4\x97 tras\xc4\x85, kad suma\xc5\xbeint\xc5\xb3 greit\xc4\xaf. Bolid\xc5\xb3 konstruktoriai dirbo, kad padidint\xc5\xb3 greit\xc4\xaf. Ta\xc4\x8diau baisi\xc5\xb3 avarij\xc5\xb3 s\xc4\x85ra\xc5\xa1as did\xc4\x97jo toliau._NEWLINE_\xc5\xa0ved\xc5\xb3 pilotas Ronnie Peterson buvo vienas i\xc5\xa1 Moncos \xe2\x80\x9especialist\xc5\xb3\xe2\x80\x9c. Jis \xc4\x8dia laim\xc4\x97jo 1973, 1974 ir 1976 m. Per 1978 m. Italijos GP start\xc4\x85 jis pateko \xc4\xaf avarij\xc4\x85, susilau\xc5\xbe\xc4\x97 abi kojas ir nugabentas \xc4\xaf miesto ligonin\xc4\x99 mir\xc4\x97. \xc4\x8cempionu tapo jo komandos John Player Team Lotus partneris Mario Andretti su \xe2\x80\x9eLotus 79\xe2\x80\x9c._NEWLINE_XX a. 10-ajame de\xc5\xa1imtmetyje pastatytas naujas boks\xc5\xb3 kompleksas ir \xc4\xafdiegta \xe2\x80\x9egreito saugumo\xe2\x80\x9c sistema leid\xc5\xbeia Moncai vadintis viena i\xc5\xa1 labiausiai \xc4\xafrengt\xc5\xb3 tras\xc5\xb3. Med\xc5\xbeiagos, i\xc5\xa1 kuri\xc5\xb3 pastatyti boksai, gali atlaikyti ugn\xc4\xaf dvi valandas, spaudos centras talpina 370 \xc5\xbeurnalist\xc5\xb3. Elektronin\xc4\x97 trasos dalis valdoma i\xc5\xa1 vieno centro su palydoviniu ry\xc5\xa1iu ir greitu kanalu per internet\xc4\x85. Trasoje \xc4\xafrengti 31 davikliai, kontroliuojantys automobili\xc5\xb3 pad\xc4\x97tis trasoje. Taigi, ma\xc5\xbeiausias incidentas ir lenkimas tampa komand\xc5\xb3 ir \xc5\xbeurnalist\xc5\xb3 grobiu._NEWLINE_2007 m. lenktyninink\xc5\xb3 pra\xc5\xa1ymu buvo atlikti saugum\xc4\x85 didinantys pakeitimai antruosiuose S formos pos\xc5\xabkiuose. Anks\xc4\x8diau \xc5\xbeole ir \xc5\xbevyru dengta i\xc5\xa1slydimo zona padengta asfaltu._NEWLINE_2016 m. pabaigoje bus prad\xc4\x97ti trasos pirmojo pos\xc5\xabkio atnaujinimo darbai - \xc5\xa1is pos\xc5\xabkis bus panaikintas ir lenktynininkai va\xc5\xbeiuos tiesiai, o \xc5\xa1alia Parabolica pos\xc5\xabkio bus \xc4\xafrengtos \xc5\xbevyro zonos. V\xc4\x97liau \xc5\xa1i\xc5\xb3 plan\xc5\xb3 buvo atsisakyta.\n_START_SECTION_\nAdresas\n_START_PARAGRAPH_\nAutodromo Nazionale di Monza_NEWLINE__NEWLINE_Parco Monza_NEWLINE__NEWLINE_20052 Monca'